IZVEDBENA UREDBA KOMISIJE (EU) 2023/158

z dne 23. januarja 2023

o spremembi Izvedbene uredbe (EU) 2018/2019 glede nekaterih rastlin za saditev Prunus domestica in Prunus cerasifera s poreklom iz Ukrajine

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 42(4), prvi pododstavek, Uredbe,

ob upoštevanju naslednjega:

(1) Z Izvedbeno uredbo Komisije (EU) 2018/2019 (2) je bil na podlagi predhodne ocene tveganja določen seznam zelo tveganih rastlin, rastlinskih proizvodov in drugih predmetov.

(2) Izvedbena uredba Komisije (EU) 2018/2018 (3) določa posebna pravila v zvezi s postopkom, ki ga je treba upoštevati za izvedbo ocene tveganja iz člena 42(4) Uredbe (EU) 2016/2031 za zelo tvegane rastline, rastlinske proizvode in druge predmete.

(3) Po predhodni oceni tveganja je bilo v Prilogo k Izvedbeni uredbi (EU) 2018/2019 vključenih 34 rodov in ena vrsta rastlin za saditev s poreklom iz vseh tretjih držav kot zelo tveganih rastlin, med katerimi so tudi rastline iz rodu Prunus L.

(4) Ukrajina je 18. oktobra 2019 Komisiji predložila zahtevek za izvoz v Unijo rastlin za saditev Prunus domestica z golimi koreninami v stanju mirovanja in brez listov, cepljenih na podlagah Prunus cerasifera. Navedenemu zahtevku je bila priložena zadevna tehnična dokumentacija.

(5) Evropska agencija za varnost hrane (v nadaljnjem besedilu: Agencija) je 17. maja 2022 sprejela znanstveno mnenje o oceni tveganja blaga za rastline za saditev Prunus domestica iz Ukrajine (4). Agencija je opredelila Lopholeucaspis japonica, Eotetranychus prunicola, Erwinia amylovora in Xanthomonas arboricola pv. pruni kot škodljive organizme za navedene rastline za saditev ter ocenila ukrepe za zmanjšanje tveganja, opisane v dokumentaciji, in verjetnost nenapadenosti blaga z navedenimi škodljivimi organizmi.

(6) Lopholeucaspis japonica je naveden kot karantenski škodljivi organizem za Unijo v Prilogi II k Izvedbeni uredbi Komisije (EU) 2019/2072 (5). Erwinia amylovora in Xanthomonas arboricola pv. pruni sta navedena kot karantenska škodljiva organizma za varovano območje v Prilogi III in kot nadzorovana nekarantenska škodljiva organizma za Unijo v Prilogi IV k navedeni uredbi.

(7) Eotetranychus prunicola še ni vključen na seznam karantenskih škodljivih organizmov za Unijo. Na podlagi dokazov, ki so jih predložile države članice, vpliv navedenega škodljivega organizma na gostiteljske rastline v Uniji ni znaten. V zvezi z njim torej niso potrebne nobene uvozne zahteve.

(8) Na podlagi mnenja Agencije se fitosanitarno tveganje zaradi vnosa v Unijo rastlin za saditev Prunus domestica z golimi koreninami v stanju mirovanja in brez listov, cepljenih na podlagi Prunus cerasifera, s poreklom iz Ukrajine, šteje za sprejemljivo, če so izpolnjene ustrezne uvozne zahteve iz Priloge VII k Izvedbeni uredbi (EU) 2019/2072.

(9) Zato je primerno, da se rastline za saditev Prunus domestica z golimi koreninami v stanju mirovanja in brez listov, cepljene na podlagah Prunus cerasifera, s poreklom iz Ukrajine ne štejejo več za rastline z visokim tveganjem.

(10) Izvedbeno uredbo (EU) 2018/2019 bi bilo zato treba ustrezno spremeniti.

(11) Za izpolnitev obveznosti Unije, ki izhajajo iz Sporazuma Svetovne trgovinske organizacije o uporabi sanitarnih in fitosanitarnih ukrepov (6), bi bilo treba uvoz navedenega blaga ponovno začeti v najkrajšem možnem času. Zato bi morala ta uredba začeti veljati tretji dan po objavi v Uradnem listu Evropske unije.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Izvedbena uredba (EU) 2018/2019 se spremeni v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. januarja 2023 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2018/2019 z dne 18. decembra 2018 o začasnem seznamu zelo tveganih rastlin, rastlinskih proizvodov ali drugih predmetov v smislu člena 42 Uredbe (EU) 2016/2031 in seznamu rastlin, za katere se pri vnosu v Unijo ne zahteva fitosanitarno spričevalo, v smislu člena 73 navedene uredbe (UL L 323, 19.12.2018, str. 10).

(3) Izvedbena uredba Komisije (EU) 2018/2018 z dne 18. decembra 2018 o določitvi posebnih pravil v zvezi s postopkom, ki ga je treba upoštevati za izvedbo ocene tveganja zelo tveganih rastlin, rastlinskih proizvodov in drugih predmetov v smislu člena 42(1) Uredbe (EU) 2016/2031 Evropskega parlamenta in Sveta (UL L 323, 19.12.2018, str. 7).

(4) Odbor PLH EFSA (Odbor EFSA za zdravje rastlin), 2022. Scientific Opinion on the commodity risk assessment of Prunus domestica plants from Ukraine (Znanstveno mnenje o oceni tveganja blaga za rastline Prunus domestica iz Ukrajine). EFSA Journal 2022;20(6):7391, 76 str. https://doi.org/10.2903/j.efsa.2022.7391.

(5) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(6) UL L 336, 23.12.1994, str. 40.